**Príloha č.3 ku Školskému poriadku pre žiakov**

Riaditeľ školy po prerokovaní a následnom schválení na Pedagogickej porade školy

dňa 7.12. 2015 predkladá žiakom a ich zákonným zástupcom **Smernicu pre organizovanie plaveckého výcviku**

**Čl.1**

**Úvodné ustanovenie**

Základná škola môže vytvárať podmienky pre osvojenie si základov plávania. Základy plávania si žiaci osvojujú prostredníctvom základného plaveckého výcviku a zdokonaľovacieho plaveckého výcviku, ktoré zároveň slúžia na posilnenie ich zdravia a zvýšenie ich telesnej zdatnosti. Tieto sa môžu organizovať formou dennej dochádzky alebo formou výchovno-výcvikového zájazdu v dĺžke piatich pracovných dní.

**Čl.2**

**Organizácia plaveckého výcviku**

(1) Základný plavecký výcvik organizuje škola spravidla pre žiakov 3. ročníka základnej školy formou sústredenej výchovno-vzdelávacej činnosti aspoň dvakrát do týždňa v celkovom rozsahu 20 vyučovacích hodín. Ak má škola vhodné podmienky, môže uskutočňovať základný plavecký výcvik na 1. stupni aj v nižšom ročníku. Počas jedného dňa sa môže výcvik uskutočňovať najviac v dvoch po sebe idúcich vyučovacích hodinách.

(2) Pre žiakov 5. alebo 6. ročníka môže škola organizovať zdokonaľovací plavecký výcvik v rozsahu piatich pracovných dní alebo 20 vyučovacích hodín.

(3) Základný plavecký výcvik a zdokonaľovací plavecký výcvik (ďalej len „plavecký výcvik“) sa spravidla organizuje v mesiacoch september až október alebo apríl až máj, v prípade , že to organizačné možnosti nedovoľujú aj v iných mesiacoch.

(4) Plavecký výcvik možno uskutočniť aj v školách v prírode.

(5) Záznam o uskutočnení plaveckého výcviku sa zapíše do pedagogickej dokumentácie žiaka. Kritériom sú výstupné vzdelávacie štandardy z telesnej výchovy príslušného stupňa vzdelávania.

(6) Pred absolvovaním plaveckého výcviku zodpovedný zamestnanec napíše záznam o organizácii výcviku a poučení o bezpečnosti a ochrane zdravia. Každý žiak zároveň predloží potvrdenie lekára všeobecnej zdravotnej starostlivosti pre deti a dorast o zdravotnej spôsobilosti žiaka absolvovať plavecký výcvik. Ak takéto potvrdenie nepredloží, bude sa považovať za spôsobilého pre absolvovanie plaveckého výcviku na základe písomného vyhlásenia zákonného zástupcu žiaka o tom, že žiak nemá žiaden zdravotný problém brániaci mu absolvovať výcvik. Zákonný zástupca, resp. rodič zároveň podpíše informovaný súhlas.

 (7) Plavecký výcvik je možné organizovať aj pre žiakov so zdravotným znevýhodnením, ktorí predložia potvrdenie lekára všeobecnej zdravotnej starostlivosti pre deti a dorast o zdravotnej spôsobilosti žiaka absolvovať plavecký výcvik, písomné vyhlásenie zákonného zástupcu žiaka a informovaný súhlas zákonného zástupcu žiaka.

 (8) Žiaci, ktorým lekár všeobecnej zdravotnej starostlivosti pre deti a dorast neodporučí účasť na plaveckom výcviku alebo zákonný zástupca nedá písomné vyhlásenie alebo

informovaný súhlas **sa na plaveckom výcviku nezúčastňujú**. Pre týchto žiakov škola zabezpečí náhradné vyučovanie v škole.

**Čl.3**

**Plánovanie a riadenie plaveckého výcviku**

(9) Škola, ktorá organizuje plavecký výcvik vypracúva harmonogram výcviku podľa podmienok školy, ktorý je súčasťou plánu práce školy.

(10) Riaditeľ školy pri uskutočňovaní plaveckého výcviku vždy poverí zodpovedného zamestnanca, ktorý ho organizačne zabezpečuje.

Tento zamestnanec

a) najneskôr 30 dní pred uskutočnením plaveckého výcviku informuje o jeho konaní príslušný regionálny úrad verejného zdravotníctva podľa miesta jeho organizovania,

b) vypracuje a zabezpečuje výchovný a výcvikový plán plaveckého výcviku,

c) riadi činnosť všetkých účastníkov a dbá o dodržiavanie denného režimu,

d) vedie aj výcvik jednej skupiny žiakov, ak počet žiakov plaveckého výcviku nie je vyšší ako 40,

e) vypracúva záznam o organizácii a poučení o bezpečnosti a ochrane zdravia.

(11) Každý pedagogický zamestnanec, ktorý je poverený vedením skupiny žiakov je zodpovedný za splnenie výchovného a výcvikového plánu, za zdravie a bezpečnosť žiakov. Riadi sa pokynmi povereného zodpovedného zamestnanca školy.

(12) Plavecký výcvik môže viesť aj externý zamestnanec, ktorý je trénerom plávania najmenej s kvalifikačným stupňom I. Zodpovedá za splnenie výchovného a výcvikového plánu, za zdravie a bezpečnosť žiakov. Riadi sa pokynmi povereného zodpovedného zamestnanca školy.

 (13) Plavecký výcvik sa uskutočňuje vo vyhradenom priestore krytého bazéna s ohrievanou vodou alebo kúpaliska.

 (14) Základný plavecký výcvik sa uskutočňuje vo vode do výšky hladiny 1,20 m.

(15) Zdokonaľovací plavecký výcvik možno uskutočňovať aj vo vode s vyššou hladinou v súlade s článkom 2 ods. 6 a 7 a za dodržiavania príslušných bezpečnostných predpisov.

(16) Počet žiakov v jednej skupine je najviac 10.

(17) Najvyšší počet žiakov so zdravotným znevýhodnením v jednej skupine na jedného pedagogického zamestnanca je 5. V skupinách, ktoré tvoria žiaci nevidiaci, so zvyškami zraku, s ťažkým telesným postihnutím alebo s viacnásobným postihnutím, môže byť vo vode naraz s jedným pedagogickým zamestnancom iba jeden takýto žiak.

(18) Pri organizovaní plaveckého výcviku viacerých základných škôl v regióne sa môže po dohode škôl určiť na vedenie plaveckého výcviku pedagogický zamestnanec niektorej školy, ktorý spĺňa kvalifikačné predpoklady na vyučovanie predmetu telesná výchova. Vedenie plaveckého výcviku sa mu započítava do plnenia základného úväzku na škole, s ktorou má uzatvorený pracovný pomer. Pri uskutočňovaní výcviku aktívne spolupracuje s pedagogickými zamestnancami, ktorí sprevádzajú žiakov na príslušnom plaveckom výcviku.

**Čl.4**

**Úhrada nákladov**

(19) Náklady spojené s organizovaním plaveckého výcviku hradí žiakovi jeho zákonný zástupca.

(20) Škola z vlastných finančných prostriedkov, prostriedkov združenia rodičov, sponzorov a z iných zdrojov môže prispieť žiakovi na úhradu cestovných nákladov.

 (21) Účastníci plaveckého výcviku musia byť poistení proti úrazom.

V Nižných Repašoch 07. 12. 2015

 .........................................................

 Mgr. Peter Demo – riaditeľ školy

**Legislatívny rámec vzťahujúci sa na organizovanie plaveckého výcviku:**

 1) § 7 ods. 6 vyhlášky Ministerstva školstva Slovenskej republiky č. 320/2008 Z. z. o základnej škole.

2) § 5 ods. 6 vyhlášky Ministerstva školstva Slovenskej republiky č. 305/2008 Z. z. o škole v prírode.

3) § 4 ods. 1 písm. a) a ods. 2 vyhlášky Ministerstva zdravotníctva Slovenskej republiky č. 526/2007 Z. z., ktorou sa ustanovujú podrobnosti o požiadavkách na zotavovacie podujatia.

 4) § 4 ods. 3 vyhlášky Ministerstva zdravotníctva Slovenskej republiky č. 526/2007 Z. z.

5) § 7 ods. 1 vyhlášky Ministerstva školstva Slovenskej republiky č. 320/2008 Z. z.

6) § 25 ods. 2 písm. a) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. 7) § 7 ods. 8 vyhlášky Ministerstva školstva Slovenskej republiky č. 320/2008 Z. z. 8) Vyhláška Ministerstva školstva Slovenskej republiky č. 444/2008 Z. z. o akreditačnej komisii pre oblasť telesnej kultúry a o Jednotnom vzdelávacom systéme odborníkov v športe Slovenskej republiky.